**เงื่อนไขในการสมัครคัดเลือกบุคลากรภาครัฐเพื่อรับทุนรัฐบาลไปศึกษาวิชา ณ ต่างประเทศ** (**ในเบื้องต้น)**

 **๑. ข้อผูกพันในการรับทุน**

 ๑.๑ ผู้ได้รับทุนจะต้องกลับมาปฏิบัติงานในกรมปศุสัตว์ เป็นระยะเวลาไม่น้อยกว่า ๒ เท่าของระยะเวลาที่ได้รับทุน

 ๑.๒ กรณีผู้ได้รับทุนไม่กลับมาปฏิบัติราชการชดใช้ทุนตามสัญญาที่ได้ทำไว้กับสำนักงาน ก.พ. นอกจากจะต้องชดใช้เงินทุนที่ได้จ่ายไปแล้วทั้งสิ้น ยังจะต้องชดใช้เงินอีก ๒ เท่าของจำนวนเงินทุนดังกล่าวให้เป็นเบี้ยปรับอีกด้วย

 **๒. คุณสมบัติของผู้มีสิทธิสมัครคัดเลือก**

 ๒.๑ เป็นผู้มีคุณสมบัติเฉพาะตามที่กำหนดไว้ในแต่ละหน่วยทุนตามเอกสารแนบท้ายประกาศรับสมัครคัดเลือก

 ๒.๒ เป็นข้าราชการในสังกัดกระทรวงเกษตรและสหกรณ์ ที่ได้รับการจัดสรรทุนและปฏิบัติราชการหรือปฏิบัติงานมาแล้วไม่น้อยกว่า ๑ ปี นับถึงวันที่ที่ปิดรับสมัคร แต่จะเดินทางไปศึกษาวิชาในต่างประเทศได้เมื่ออายุราชการ/อายุงานครบ ๒ ปีแล้ว

 ๒.๓ เป็นผู้มีวุฒิการศึกษา ผลการเรียน และอายุ ดังนี้

 (๑) ทุนศึกษาระดับปริญญาโท

 เป็นผู้ได้รับปริญญาตรีหรือคุณวุฒิอย่างอื่นที่เทียบได้ในระดับเดียวกัน และมี
ผลการเรียนเฉลี่ยตลอดหลักสูตรการศึกษาไม่ต่ำกว่า ๒.๗๕ ในสาขาวิชาที่กำหนดไว้ในแต่ละหน่วยทุน
ตามเอกสารแนบท้ายประกาศนี้ (ในระบบการวัดผลที่คิดคะแนนให้ A=๔, B=๓, C=๒, D=๑, E หรือ F=๐) หรือร้อยละ ๗๐.๐๐ หรือเทียบได้ไม่ต่ำกว่านี้ และมีอายุไม่เกิน ๔๐ ปี นับถึงวันที่ปิดรับสมัคร

 (๒) ทุนศึกษาระดับปริญญาโท-เอก

 เป็นผู้ได้รับปริญญาตรีหรือคุณวุฒิอย่างอื่นที่เทียบได้ในระดับเดียวกัน และมี
ผลการเรียนเฉลี่ยตลอดหลักสูตรการศึกษาไม่ต่ำกว่า ๒.๗๕ ในสาขาวิชาที่กำหนดไว้ในแต่ละหน่วยทุน
ตามเอกสารแนบท้ายประกาศนี้ (ในระบบการวัดผลที่คิดคะแนนให้ A=๔, B=๓, C=๒, D=๑, E หรือ F=๐) หรือร้อยละ ๗๐.๐๐ หรือเทียบได้ไม่ต่ำกว่านี้ และมีอายุไม่เกิน ๓๕ ปี นับถึงวันที่ปิดรับสมัคร

 (๓) ทุนศึกษาระดับปริญญาเอก

 เป็นผู้ได้รับปริญญาโทหรือคุณวุฒิอย่างอื่นที่เทียบได้ในระดับเดียวกัน และมีผลการเรียนเฉลี่ยตลอดหลักสูตรการศึกษาไม่ต่ำกว่า ๓.๕๐ ในสาขาวิชาที่กำหนดไว้ในแต่ละหน่วยทุน
ตามเอกสารแนบท้ายประกาศนี้ (ในระบบการวัดผลที่คิดคะแนนให้ A=๔, B=๓, C=๒, D=๑, E หรือ F=๐) หรือร้อยละ ๘๕.๐๐ หรือเทียบได้ไม่ต่ำกว่านี้ และมีอายุไม่เกิน ๔๐ ปี นับถึงวันที่ปิดรับสมัคร

 ผู้สมัครคัดเลือกที่มีผลการเรียนเฉลี่ยสะสมทุกภาคหรือตลอดหลักสูตรการศึกษาไม่เป็นไปตามหลักเกณฑ์ที่กำหนดไว้ ตามข้อ ๒.๓ (๑) หรือข้อ ๒.๓ (๒) หรือ ๒.๓ (๓) จะต้องมีหนังสือรับรองผลการเรียน จากสถานศึกษามาแสดงว่าเป็นผู้มีผลการเรียนเทียบเท่ากับผลการเรียนที่กำหนดไว้ในแต่ละหน่วย
ตามเอกสารแนบท้ายประกาศนี้ หากผู้ใดไม่มีหนังสือรับรองผลการเรียนมาแสดง จะถือว่าไม่มีสิทธิในการสมัครคัดเลือกครั้งนี้

 ๒.๔ มีความรู้ภาษาอังกฤษดีพอที่จะไปศึกษาวิชา ณ ต่างประเทศได้

 ๒.๕ เป็นผู้มีศีลธรรม วัฒนธรรม และความประพฤติดี

 ๒.๖ เป็นผู้ปฏิบัติงานในหน้าที่ด้วยความรับผิดชอบ อุทิศและเสียสละ

 ๒.๗ เป็นผู้ที่กรมปศุสัตว์ เห็นว่ามีความเหมาะสมและเป็นผู้มีความรู้ความสามารถเพียงพอ สมควรจะได้รับการพัฒนาให้มีความรู้เพิ่มขึ้น เพื่อที่จะกลับมาเป็นกำลังสำคัญของกรมปศุสัตว์

 ๒.๘ สำหรับทุนที่ให้ไปศึกษาต่อในระดับปริญญาโท ผู้สมัครคัดเลือกจะต้องเป็นผู้ซึ่งไม่เคยได้รับวุฒิปริญญาโท หรือคุณวุฒิอย่างอื่นที่เทียบได้ในระดับเดียวกันในสาขาและวิชาเอกหรือเน้นทางเดียวกับทุนที่จะไปศึกษา